text: [{"text_idx": "#000001", "text": "Ta\u00f0 var sum i\u0301 Orminum Langa: lunnar brustu og j\u00f8r\u00f0in skalv, ta\u0301 tv\u00e6r av m\u00e6tastu fo\u0301ttbo\u0301ltsjo\u0301\u00f0um i\u0301 heiminum, su\u00f0uramerikansku risarnir, Brasil og Argentina, ma\u0301ttu i\u0301gj\u00f8gnum alt kenslura\u00f0i\u00f0 i\u0301 stri\u0301\u00f0num at li\u0301vbjarga s\u00e6r."}, {"text_idx": "#000003", "text": "HM i\u0301 fo\u0301tbo\u0301lti, HM ti\u0301\u00f0indi, Neymar"}, {"text_idx": "#000004", "text": "Sto\u0301ri favoritturin - fimmfaldi HM-vinnarin Brasil - misti a\u0301 stokkinum, og reyk u\u0301r kappingini eftir umdyst og brotssparkkapping mo\u0301ti Kroatia. Sambadansurin ste\u00f0ga\u00f0i bra\u0301dliga, og t\u00f8gn leg\u00f0ist a\u0301 hina ka\u0301tu, gulu fylkingin. Sp\u00e6larar og a\u0301sko\u00f0arar ta\u0301ra\u00f0u og lippa\u00f0u, onkur brast i\u0301 sjo\u0301heitan gra\u0301t."}, {"text_idx": "#000005", "text": "Ti\u0301\u00f0indastovur skriva, at fo\u0301lk eru sorgarbundin og i\u0301 d\u00f8purhuga i\u0301 ti\u0301 sto\u0301ra landinum, ta\u0301 gula fo\u0301tbo\u0301ltslandsli\u00f0i\u00f0, i\u00f0 sameinir t\u00e6r gott og v\u00e6l tv\u00e6rhundra\u00f0 millio\u0301nir fo\u0301lkini i\u0301 su\u00f0uramerikanska landinum, tapir i\u0301 heimsmeistarakappingini."}, {"text_idx": "#000006", "text": "HM i\u0301 fo\u0301tbo\u0301lti, HM ti\u0301\u00f0indi, Kroatia"}, {"text_idx": "#000008", "text": "Forsetin, Lula, skrivar hugtungur a\u0301 Twitter: Okkara menn stri\u0301ddust av \u00f8llum alvi. Neymar skeyt eitt hugtakandi og vakurt ma\u0301l, sum av r\u00f8ttum a\u0301tti at vissa\u00f0 okkum sigurin, men eydnan var okkum ikki bli\u0301\u00f0 i\u0301 dag. Eg sendi venjara og sp\u00e6lara mi\u0301na heilsan og samhuga. Men lat okkum ikki falla i\u0301 fa\u0301tt, heldur eiga vit at li\u0301ta frama\u0301 i\u0301 go\u0301\u00f0um treysti."}, {"text_idx": "#000009", "text": "Brasil to\u0301ktist hava sigurin i\u0301 hendi, ta\u0301 Neymar i\u0301 sto\u0301rum sti\u0301li leg\u00f0i Brasil a\u0301 odda i\u0301 umdystinum, men i\u0301 evstu stund svara\u00f0i Kroatia aftur i\u0301 einum av ra\u0301ru a\u0301lopunum, sum teir fingu i\u0301 lag i\u0301 dystinum, og vi\u00f0 dugnasemi og hepni eydna\u00f0ist Bruno Petkovic at javna til 1-1."}, {"text_idx": "#000010", "text": "HM i\u0301 fo\u0301tbo\u0301lti, HM ti\u0301\u00f0indi"}, {"text_idx": "#000011", "text": "Og i\u0301 brotssparkkappingini vo\u0301ru kroatar tryggir og eirindaleysir, sum teir vanliga eru i\u0301 hesari serligu disciplinini. Ma\u0301lma\u00f0urin bjargar kringur, og skju\u0301ttarnir eru tryggir og na\u0301\u00f0ileysir."}, {"text_idx": "#000012", "text": "Hetta eru a\u00f0ru fer\u00f0 a\u0301 ra\u00f0, at Kroatia, sum fekk sja\u0301lvst\u00f8\u00f0u i\u0301 1991 - og einans telur fy\u0301ra millio\u0301nir fo\u0301lk - er komi\u00f0 i\u0301 ha\u0301lfinaluna i\u0301 heimsmeistarakappingini i\u0301 fo\u0301tbo\u0301lti."}, {"text_idx": "#000013", "text": "Ta\u00f0 er ikki yvir at dylja, at i\u0301tro\u0301ttur og fo\u0301tbo\u0301ltur - kanska serliga fo\u0301tbo\u0301ltslandsli\u00f0i\u00f0 - hevur a\u0301tt ty\u0301\u00f0andi lut i\u0301 strembanini at skilgreina ein kroatiskan tjo\u0301\u00f0skaparsamleika eftir at Jugsolavia gekk til grundar fyrst i\u0301 90-unum. Fyrrverandi kroatiski landsli\u00f0ssp\u00e6larin, Slaven Bilic, sigur solei\u00f0is: vit sp\u00e6la ikki bara okkara vegna. Ei heldur bara fyri nu\u0301verandi Kroatia. Vit sp\u00e6la fyrst og fremst teimum til hei\u00f0urs, sum lo\u0301tu li\u0301v i\u0301 borrgarakri\u0301gnum i\u0301 90-unum - teimum, sum offra\u00f0u seg fyri, at Kroatia gj\u00f8dist sja\u0301lvst\u00f8\u00f0ugt. Ta\u0301 Kroatia sp\u00e6lir, sp\u00e6la vit i\u0301 veruleikanum fyri einari heilari r\u00f8rslu - einari fr\u00e6lsisr\u00f8rslu, sigur Slaven Bilic."}, {"text_idx": "#000014", "text": "Ein annar fyrrverandi kroatiskur landsli\u00f0ssp\u00e6lari, Zvonimir Boban, sigur: Ongasta\u00f0ni i\u0301 heiminum hevur i\u0301tro\u0301tturin so sterkan tjo\u0301\u00f0arbyggjandi og samleikafremjandi ty\u0301dning, sum i\u0301 Kroatia."}, {"text_idx": "#000015", "text": "O\u0301sigurin tekur ri\u0301miligt fast i\u0301 Brasil. venjatin, Tite, hevur bo\u00f0a\u00f0 fra\u0301, at hann leggur fra\u0301 sum, og stj\u00f8rnan, Neymar, sum nu\u0301 er 30 a\u0301ra gamal, ivast, um hann aftur ver\u00f0ur at si\u0301ggja a\u0301 landsli\u00f0num. Ma\u0301li\u00f0, hann skeyt i\u0301 gja\u0301r, er hitt 77 tju\u0301gungda fyri Brasil. Hann hevur ti\u0301 lagt upp upp a\u0301 si\u0301\u00f0una a\u0301 u\u0301rm\u00e6linginum Pele\u0301, sum i\u0301 fleiri a\u0301r hevur a\u0301tt meti\u00f0 sum tann, i\u00f0 hevur skoti\u00f0 flest ma\u0301l a\u0301 brasilska fo\u0301tbo\u0301ltslandsli\u00f0num."}, {"text_idx": "#000016", "text": "82 a\u0301ra gamli Pele\u0301 sendi Neymar eina vakra heilsan eftir dystin i\u0301 gja\u0301r. - Okkara uppga\u0301va sum i\u0301tro\u0301ttarmenn er at veita fo\u0301lki i\u0301bla\u0301stur og gle\u00f0i, og tu\u0301 hevur i\u0301 fleiri a\u0301r ri\u0301ka\u00f0 brasilsku tjo\u0301\u00f0ina og allan fo\u0301tbo\u0301ltsheimin vi\u00f0 ti\u0301num ga\u0301vum, skrivar tann illa sju\u0301ki Pele\u0301."}, {"text_idx": "#000017", "text": "Valdar sorg i\u0301 Brasil, er sto\u0301rur fagna\u00f0ur i\u0301 grannalandinum Argentina. I\u0301 einum \u00f8\u00f0rum minniligum dysti - kanska i\u0301 uppaftur st\u00f8rri drama enn i\u0301 ti\u0301 fyrra dystinum i\u0301 gja\u0301r - vann Argentina seg i\u0301 ha\u0301lvfinaluna eftir javnleik og umdyst og brotssparkkappig mo\u0301ti Hollandi."}, {"text_idx": "#000018", "text": "Dysturin hev\u00f0i alt, eisini ta misha\u0301ttu og bondsku u\u0301tsi\u0301\u00f0una av einum uppskakandi drama. Solei\u00f0is er ofta, ta\u0301 no\u0301gv stendur a\u0301 i\u0301 dystum millum ju\u0301si hesi londini. Mong hava tiki\u00f0 til HM-finaluna, sum hesi b\u00e6\u00f0i londini sp\u00e6ldu i\u0301 Buenos Aires i\u0301 1978. Og aftur i\u0301 gja\u0301rkv\u00f8ldi\u00f0 kom ilt i\u0301 sp\u00e6larar. Fer\u00f0 eftir fer\u00f0 illneita\u00f0ust teir hv\u00f8r vi\u00f0 annan, vo\u0301ru malsj\u00f8nskir og meinfy\u0301snir, stundum o\u0301reinir. Ta\u00f0 var i\u0301 heilum fari\u00f0 um mark vi\u00f0 ti\u0301, sum manns\u00f8miligt og vir\u00f0iligt er. Og do\u0301marin to\u0301ktist i\u0301 so veikur at hava tamarhald a\u0301 si\u0301num fylgi, ta\u0301 vargur kom i\u0301."}, {"text_idx": "#000019", "text": "Dysturin enda\u00f0i javnur 2-2. Argentisnki u\u0301rm\u00e6lingurin Messi var upphavsma\u00f0ur til fyrra argentinska ma\u0301li\u00f0 vi\u00f0 genialari fri\u0301sp\u00e6ling og skeyt sja\u0301lvur anna\u00f0 ma\u0301li\u00f0 vi\u00f0 brotssparki. Hja\u0301 Hollandi bragda\u00f0i ikki fyrr enn tann ha\u0301vaksni Wout Weghorst kom a\u0301 v\u00f8llin seint i\u0301 dystinum. Honum eydna\u00f0ist vi\u00f0 tveimum ma\u0301lum at senda Holland u\u0301t i\u0301 umdyst og brotssparkkapping, men her vo\u0301ru argentinar tryggari vi\u00f0 go\u0301\u00f0um ma\u0301lmanni, sum bjarga\u00f0i fyrsta skotinum fra\u0301 hollenska Liverpool-li\u00f0skiparanum Virgil van Dijk. Rokna\u00f0 ver\u00f0ur vi\u00f0, at hetta var seinasti dystur vi\u00f0 vi\u0301\u00f0gitna hollendska venjaranum Louis van Gaal vi\u00f0 ro\u0301\u00f0ri\u00f0."}, {"text_idx": "#000020", "text": "I\u0301 Argentina er alt a\u0301 gosi, nu\u0301 landi\u00f0 er komi\u00f0 i\u0301 ha\u0301lvfinluna i\u0301 heimsmeistarakappingini. Har\u00f0vunni sigurin a\u0301 Hollandi fyllir allar avi\u0301sforsi\u0301\u00f0ur i\u0301 morgun. Clain skrivar, at Messi vann okkum dystin. La Nacion skrivar: s\u00f8guligur og dramatiskur sigur. Uppi millum hei\u00f0urgestirnar a\u0301 leikv\u00f8llinum i\u0301 Katar so\u0301ust b\u00e6\u00f0i Mario Kempes, sum var sto\u0301ra stj\u00f8rnan i\u0301 1978, ta\u0301 Argentina vann fyrsta HM-heiti\u00f0, og Jorge Valdano, sum var ty\u0301\u00f0andi sp\u00e6lari, ta\u0301 Argentina vann annan HM-sigurin i\u0301 1986. Spurningurin er, um Messi r\u00f8kkur si\u0301num dreymi um at vinna Argentina si\u0301tt tri\u00f0ja HM-heiti i\u0301 fo\u0301tbo\u0301lti."}, {"text_idx": "#000021", "text": "Seks li\u00f0 eru nu\u0301 eftir i\u0301 HM-kappingini i\u0301 Katar. Ein vika er eftir av kappingini, og seks dystir eru eftir at sp\u00e6la."}, {"text_idx": "#000022", "text": "Seinnu fjo\u0301r\u00f0ingsfinaludystirnir eru i\u0301 dag. Og eftir teir, eru bara fy\u0301ra li\u00f0 eftir i\u0301 kappingini."}, {"text_idx": "#000023", "text": "Seinnapartin sp\u00e6la Portugal og Marokko. Vinnur Marokko, sum o\u0301v\u00e6nta\u00f0 sendi Spania u\u0301r kappingini i\u0301 a\u0301ttandapartsfinaluumfarinum, eru teir fyrsta li\u00f0 u\u0301r Afrika, og fyrsta islamska og arabiska li\u00f0i\u00f0, sum hevur sp\u00e6lt seg i\u0301 eina ha\u0301lvfinalu i\u0301 heimsmeistarakappingini i\u0301 fo\u0301tbo\u0301lti."}, {"text_idx": "#000024", "text": "Venjarin, Walid Regragui, sigur, at allur tann arabiski og muslimski heimurin stendur saman um Marokko i\u0301 dag. - Vit hava sto\u0301ra vir\u00f0ing fyri Portugal, men vit r\u00e6\u00f0ast teir ikki og vita, at vit eru mentir at koppa teimum, sigur hann."}, {"text_idx": "#000025", "text": "Sto\u0301rur spenningur er um, hv\u00f8rt portugisiski venjarin, Fernando Santos, aftur fer at seta Christaino Ronaldo a\u0301 beinkin, og lata hin unga Goncalo Ramos, sum loysti hann so fyrimyndarliga av i\u0301 seinasta dysti, sleppa at vera vi\u00f0 fra\u0301 byrjan. Ramos to\u0301k av a\u0301liti venjarans og skeyt hattrikk i\u0301 6-1 sigrinum hja\u0301 Portugal a\u0301 Sveis i\u0301 a\u0301ttandapartsfinaluumfarinum. Ta\u00f0 hevur sum skilst fingi\u00f0 \u00f8\u00f0i i\u0301 Ronaldo, at hann a\u0301 fyrsta sinni var\u00f0 vraka\u00f0ur a\u0301 landsli\u00f0num, men venjarin avsannar, at naka\u00f0 misljo\u0301\u00f0 er millum seg og Ronaldo."}, {"text_idx": "#000026", "text": "Fo\u0301tbo\u0301ltsfepur i\u0301 Onglandi og Fraklandi"}, {"text_idx": "#000027", "text": "Seinni fjo\u0301r\u00f0ingsfinaludysturin i\u0301 kv\u00f8ld er ikki minni spennandi og forvitnisligur. Hann stendur millum heimsmeistarnar Frakland og Ongland."}, {"text_idx": "#000028", "text": "R\u00e6ttur fo\u0301tbo\u0301ltsfepur herjar i\u0301 ba\u0301\u00f0um londum. Ti\u0301\u00f0indafo\u0301lk, sum arbei\u00f0a i\u0301 Fraklandi og Onglandi, siga, at hetta sny\u0301r seg um anna\u00f0 og meira enn bara ein fo\u0301tbo\u0301ltsdyst. I\u0301 ensku fo\u0301lkasa\u0301lini bry\u0301tur i\u0301 b\u00e6\u00f0i bor\u00f0. Fo\u0301lk standa spjadd i\u0301 spurninginum um Brexit, h\u00f8gu orkupri\u0301sirnir ni\u0301va, verkf\u00f8ll ho\u0301tta, li\u0301ti\u00f0 er at brosa um, men nu\u0301 hava tey fingi\u00f0 si\u0301tt fo\u0301tbo\u0301ltslandsli\u00f0 at savnast um. Eitt heimsmeistaraheiti til Ongland hev\u00f0i veri\u00f0 vor\u00f0i\u00f0 sum jo\u0301laga\u0301va. Naka\u00f0 ta\u00f0 sama er i\u0301 Fraklandi. Bu\u0301skaparligu avbjo\u0301\u00f0ingarnar ni\u0301va fo\u0301lk, i\u00f0 sakna okkurt at standa saman um, og her er fo\u0301tbo\u0301ltslandli\u00f0i\u00f0 teimum hent. At endurvinna HM fer at veita teimum ein linnandi fl\u00f8va."}, {"text_idx": "#000029", "text": "Avi\u0301sirnir sku\u0301ma vi\u00f0 fo\u0301tbo\u0301ltsyvirskriftum. Forsi\u0301\u00f0an a\u0301 LE\u0301quipe hevur franska hvirluvindin Kylian Mbappe i\u0301l\u00e6tnan sum James Bond. Bla\u00f0i\u00f0 Le Parisien hevur vyirskriftina: Shock Royal - kongaligur hv\u00f8kkur, og bla\u00f0i\u00f0 Liberation hevur eisini Mbappe a\u0301 forsi\u0301\u00f0uni, og har stendur, at hann er svangur. Bla\u00f0i\u00f0 Le Mode skrivar, at nu\u0301 sansar at hja\u0301 Les Bleus - teimum bla\u0301u - franska landsli\u00f0num."}, {"text_idx": "#000030", "text": "Ensku avi\u0301sirnir skriva eisini no\u0301gv um franska hvirluvindin, Kyliam Mbappe. Okkurt bla\u00f0 sigur seg vita, at hann i\u0301 ha\u0301fer\u00f0 rennur 38 kilometrar um ti\u0301man. Men verjuleikarin hja\u0301 Manchester City, Kyle Walker, sum helst skal renna\u0301 aftana\u0301 honum, er eisini tiltikin skjo\u0301tur, n\u00e6stan li\u0301ka skjo\u0301tur sum Mbappe, siga teir."}, {"text_idx": "#000031", "text": "I\u0301 gja\u0301rkv\u00f8ldi\u00f0 sa\u0301st London Eye skyggja i\u0301 Santa George krossslitunum a\u0301 enska flagginum. Og ensku avi\u0301sirnar standa einki aftanfyri t\u00e6r fronsku. Daily Mail hevur enska li\u00f0skiparan og framherjan Harry Kane a\u0301 forsi\u0301\u00f0uni. Vi\u00f0 sto\u0301rum stavum stendur: Stand up and be herous - reisist og u\u0301tinni hetjuleiklutin. Og sto\u0301ra yvirskriftin i\u0301 g\u00f8lubla\u00f0num The Sun er: Now lets make french toast, lads - dreingir, skulu vit ikki fa\u0301a okkum eina rista\u00f0a franska?"}, {"text_idx": "#000032", "text": "Ongland og Frakland hava ikki m\u00f8tst i\u0301 einum HM-endasp\u00e6li i\u0301 tretivu a\u0301r. I\u0301 HM-endasp\u00e6linum i\u0301 Spania i\u0301 1982 vann Ongland 3-1 a\u0301 Fraklandi i\u0301 k\u00f8vandi hita i\u0301 Bilbao vi\u00f0 tveimum ma\u0301lum, sum Bryan Robsen skeyt - hitt fyrra skeyt hann longu eftir ha\u0301lvan minutt."}, {"text_idx": "#000033", "text": "Frakland er helst tepur favorittur, men ba\u0301\u00f0ir partar siga seg hava sto\u0301ra vir\u00f0ing hv\u00f8r fyri \u00f8\u00f0rum."}, {"text_idx": "#000034", "text": "Frakland vann seinastu HM-kappingina, Ongland var ta\u0301 i\u0301 ha\u0301lvfinaluni, men i\u0301 EM-endasp\u00e6linum i\u0301 fj\u00f8r summar sto\u0301\u00f0 Ongland sg betri, og sp\u00e6ldi seg i\u0301 finaluna, sum teir taptu fyri Italia eftir brotssparkkapping."}, {"text_idx": "#000035", "text": "Kringvarpi\u00f0 vi\u0301sir ba\u0301\u00f0ar dystirnar i\u0301 dag. Klokkan try\u0301 sp\u00e6la Portugal og Marokko, og klokkan sjey i\u0301 kv\u00f8ld bresta Frakland og Ongland saman."}, {"text_idx": "#000037", "text": "Eftir h\u00f8vu\u00f0sti\u0301\u00f0indasendingina a\u0301 middegi, fr\u00e6tta vit ny\u0301ggjastu ti\u0301\u00f0indini um endasp\u00e6li\u00f0 i\u0301 heimsmeistara-kappingini i\u0301 fo\u0301tbo\u0301lti fyri manslandsli\u00f0. Suni Merkistein leggur til r\u00e6ttis."}]